Diari Oficial de la Generalitat Valenciana


Sumari del DOGV 324, del 31-12-1985 (1985/805520)

DECRET 191/1985, de 9 de desembre, del Consell de la Generalitat Valenciana pel qual es crea la Comissió de Joventut de la Generalitat Valenciana.
--------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/12/09/191/dof/vci/html**

### Dades del document

Número de DOGV
:   324

Data del DOGV
:   31-12-1985

Secció del DOGV
:   DISPOSICIONS GENERALS

Número del document
:   1985/805520


Data del document
:   09-12-1985

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 191/1985, de 9 de desembre, del Consell de la Generalitat Valenciana, pel qual es crea la Comissió de Joventut de la Generalitat Valenciana.  
L'article 48 de la Constitució Espanyola estableix que els poders públics promouran les condicions per a la participació lliure i eficaç de la joventut en el desenvolupament polític, social, econòmic i cultural.   
La consecució d'aquest objectiu requereix que, per part de les diferents Administracions Públiques, s'articulen polítiques juvenils que aborden el fet jovenívol des d'una perspectiva integral, per tal de donar resposta als múltiples problemes que afecten aquest sector de la societat.   
L'atribució de competències exclusives en matèria de joventut a la Generalitat Valenciana, segons que preveu el nostre Estatut d'Autonomia en l'article 31.25, ha permès a la Institució Autonòmica d'iniciar el disseny d'aquesta política integral que ha estat formulada per primera vegada en els treballs desplegats del Comité Valencià de l'Any Internacional de la Joventut, que inspirà l'actuació d'aquest des de l'inici amb el propòsit de promoure la coordinació interdepartamental en matèria de joventut a la Comunitat Autònoma.   
Cal donar, doncs, una continuïtat temporal a la tasca encetada en 1985, i aprofundir i consolidar la cooperació entre sectors de l'Administració Autonòmica que en projecten l'actuació en la joventut, i tot mantenint en aquest nou organisme la presència d'una representació del Consell de la Joventut com a enllaç amb aquesta entitat de participació dels joves en l?àmbit de la Comunitat Valenciana.   
En atenció d'aquests motius, a proposta del Conseller de Cultura, Educació i Ciència i amb la deliberació prèvia del Consell en la reunió de 9 de desembre de 1985,   
DECRETE:   
Article primer  
Es crea la Comissió de Joventut de la Generalitat Valenciana, adscrita a la Conselleria de Cultura, Educació i Ciència, amb les funcions i composició que a continuació es detallen.   
Article segon  
La Comissió de Joventut tindrà les funcions següents:   
1. Promoure l'acció coordinada de la Generalitat Valenciana en matèria de joventut.   
2. Impulsar la participació juvenil en el desenrotllament social, polític, econòmic i cultural de la Comunitat Valenciana.   
3. Propiciar la investigació social sobre la joventut i la sensibilització pública vers el fet juvenil.   
4. Fomentar la prestació de serveis a la joventut, tant des del sector públic com del privat, i millorar la qualitat de vida dels joves.   
5. Activar la cooperació i la comunicació cultural entre la joventut.   
Article Tercer  
La Comissió estarà composta pels següents membres:   
1 El Conseller de Cultura, Educació i Ciència, que farà de President.   
2. El Director General de Joventut i Esports de la Conselleria de Cultura, Educació i Ciència, que farà de Vice-president.   
3. El Director General de Relacions Informatives i Ciutadanes de la Presidència de la Generalitat.   
4. El Director General d'Ensenyament Mitjà de la Conselleria de Cultura, Educació i Ciència.   
5. El Director General d'Ensenyaments Universitaris i Investigació de la Conselleria de Cultura, Educació i Ciència   
6. El Director General de Salut de la Conselleria de Sanitat i Consumo.   
7. El Director General de Cooperació i Col·locació de la Conselleria de Treball i Seguretat Social.   
8. El Director General de Serveis Socials de la Conselleria de Treball i Seguretat Social.   
9. El Director General d'Innovació i Tecnologia Agràries de la Conselleria de Agricultura i Pesca.   
10. Un representant de cada una de les Diputacions de la Comunitat Valenciana.   
11. Un representant del Consell de la Joventut, designat per aquest.   
12. El Cap del Servei de Joventut, de la Direcció General de Joventut i Esports de la Conselleria de Cultura, Educació i Ciència, que farà de Secretari de la Comissió.   
La Secretaria Administrativa de la Comissió es adscriu a la Presidència de la Generalitat, i és assignada al Gabinet de Coordinació Interdepartamental.   
Article quart  
1. Quan la Comissió tractarà algun tema relacionat amb la competència d'una Conselleria determinada, aquesta designarà un representant en l'esmentada Comissió amb categoria, almenys, de Director General i que amb veu i vot s'hi integrarà.   
2. Quan els assumptes a debatre ho consideraran necessari o convenient, la Comissió podrà demanar l'assessorament de persones de prestigi reconegut. Aquests assessors hi tindran veu, però no vot.   
Article cinqué  
La Comissió de Joventut constituirà al seu si els grups de treball que considere necessaris per al compliment de les funcions que li pertoquen.   
DISPOSICIO FINAL  
El present Decret entrarà en vigor el dia 1 de gener de 1986.  
València, a 9 de desembre de 1985.   
El President de la Generalitat,  
JOAN LERMA I BLASCO  
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI